作者:岑參
標題:陪狄員外早秋登府西樓，因呈院中諸公
內容:常愛張儀樓，西山正相當。千峰帶積雪，百里臨城牆。煙氛掃晴空，草樹映朝光。車馬隘百井，裡閈盤二江。亞相自登壇，時危安此方。威聲振蠻貊，惠化鐘華陽。旌節羅廣庭，戈鋋凜秋霜。階下貔虎士，幕中鵷鷺行。今我忽登臨，顧恩不望鄉。知己猶未報，鬢毛颯已蒼。時命難自知，功業豈暫忘。蟬鳴秋城夕，鳥去江天長。兵馬休戰爭，風塵尚蒼茫。誰當共攜手，賴有冬官郎。